TMT กำไรไตรมาส 4/60 ออกมาตามคาด แนะซื้อจ่ายปันผลสูงยีลด์ 6.8%
TMT กำไรไตรมาส 4/60 ออกมาตามคาด แนะซื้อจ่ายปันผลสูงยีลด์ 6.8%
21 ก.พ. 2561

บล.ดีบีเอสฯ ระบุในบทวิเคราะห์วันนี้(21ก.พ.) ว่า บริษัท ค้าเหล็กไทย จำกัด (มหาชน) หรือ TMT กำไรไตรมาส 4/60 ออกมาตามคาดเท่ากับ 143 ล้านบาท (-30%เทียบช่วงเดียวกันของปีก่อน, -31%เทียบไตรมาสก่อนหน้า) โดยยอดขายโต 23%เทียบช่วงเดียวกันของปีก่อน และ 3%เทียบไตรมาสก่อนหน้า หลักๆ มาจากราคาขายเฉลี่ยที่สูงขึ้น  ด้านอัตรากำไรขั้นต้น แม้ว่าต้นทุนวัตถุดิบเริ่มขยับขึ้นในเดือนส.ค.60 แต่อัตรากำไรขั้นต้นไตรมาส4/60 ยังอยู่ในเกณฑ์ดีที่ 8.4% โดยรวมทั้งปี 60 ยอดขาย TMT ขยายตัว 15% และมีกำไรสุทธิ 641 ล้านบาท (-30% เทียบช่วงเดียวกันของปีก่อน จากฐานกำไรปี 59 ที่สูงกว่าปกติ) แต่สูงขึ้นจากกำไรสุทธิปี 58 ที่ 321 ล้านบาทอย่างมาก
ปี 61 ธุรกิจยังไปได้ดี หนุนโดยยอดขายให้กับ Modern Trade ที่มีโมเมนตัมดี (ยอดขายเพิ่มขึ้นมา 4 ไตรมาสต่อเนื่องนับตั้งแต่ 3Q59) เพราะพฤติกรรมผู้บริโภคที่หันมาซื้อสินค้าในร้านประเภทนี้มากขึ้นทั้งในกรุงเทพฯและต่างจังหวัด
นอกจากนั้นหากไทยเรียกเก็บอากรตอบโต้การทุ่มตลาด (AD) เหล็กท่อจากเวียดนาม (ซึ่งขณะนี้มีการยื่นขอ AD ไปแล้วอยู่ระหว่างรวบรวมข้อมูล และคาดว่าระหว่างไต่สวนจะขอห้ามนำเข้าเป็นการฉุกเฉินได้) ก็จะส่งผลดีกับ TMT ที่จะขายท่อเหล็กได้มากขึ้นด้วย ทั้งนี้ในช่วง 8M60 เหล็กท่อจากเวียดนามเข้ามาในไทยราว 28% ของปริมาณการใช้ทั้งหมด นอกจากนั้นกลุ่ม Mega Project ก็ต้องการใช้เหล็กมากขึ้น รวมถึงลูกค้ากลุ่มก่อสร้างทั่วไป
โดยฐานลูกค้ากลุ่มนี้ของบริษัทเป็นผู้รับเหมาค่อนข้างใหญ่ที่มีรายได้ 300 ถึงกว่า 1,000 ล้านบาทต่อปี ซึ่งมีความต้องการซื้อเหล็กแบบ Solution มากขึ้นเรื่อยๆ ประมาณการยอดขายปี 61 เติบโต 10% เป็น 1.56 หมื่นล้านบาท ให้สมมติฐานอัตรากำไรขั้นต้น 8.85% และประเมินกำไรสุทธิไว้ที่ 672 ล้านบาท (+5%เทียบช่วงเดียวกันของปีก่อน)
สำหรับปี 60 TMT ประกาศจ่ายปันผล 1.20 บาท (จ่ายปีละ 1 ครั้ง) กำหนด XD 8 มี.ค.61 ชำระเงิน 19 เม.ย.61 คิดเป็น Dividend Yield 6.8% (เทียบกับราคาปิดที่ 17.60 บาท) แนะนำถือรับปันผลสูง โดยประเมินราคาพื้นฐานปี 61 ไว้ที่ 17.70 บาท อิงกับ P/E ปีนี้ที่ 11.5 เท่า ทั้งนี้ราคาหุ้น TMT ได้ปรับขึ้นมาราว 10% หลังจากที่เราแนะนำซื้อไปเมื่อเดือนพ.ย.60